2024-2028 m. Seimo kadencijos metu sieksime įgyvendinti šiuos žmogaus teisių pokyčius ir pasiūlymus: Tos pačios lyties poros yra šeima – priimti Civilinės sąjungos įstatymą, apsaugoti tos pačios lyties šeimose jau šiandien augančius vaikus. Ratifikuoti Stambulo konvenciją ir perkelti visas jos nuostatas į nacionalinę teisę, kad būtų sustabdyta smurto prieš moteris epidemija ir jų žudymas. Įsteigti Žmogaus teisių ministro be portfelio pareigybę – proaktyvi, o ne reaktyvi reakcija į žmogaus teisių problemas. Pasaulio lietuviai turėtų išsaugoti Lietuvos pilietybę priėmę Lietuvai draugiškos kitos valstybės pilietybę, o institucijos, vadovaujantis proporcingumo bei protingumo kriterijais, proaktyviai neatiminėtų pasų iš užsienyje gyvenančių ir kitų mūsų piliečių, kol pilietybės išsaugojimo klausimas nebus galutinai išspręstas. Subalansuoti bausmių politiką – už nedidelio kiekio psichoaktyvių medžiagų turėjimą be tikslo platinti taikyti administracinę atsakomybę. Dėl priklausomybės ligos nusikaltusius asmenis kreipti į gydymą, o ne įkalinimą. Priimti Tautinių mažumų įstatymą – užtikrinti Lietuvos tautinių mažumų teisinę apsaugą. Sudaryti galimybę pagalbinio apvaisinimo paslaugomis pasinaudoti nesusituokusioms poroms ir vienišoms motinoms. Žmonėms su negalia užtikrinti teisę į prieinamą aplinką, sukurti efektyvų neteisminio ginčų nagrinėjimo mechanizmą, skirtą apginti pažeistas žmonių su negalia teises. Įteisinti balsavimą nuo 16 metų savivaldos rinkimuose. Inicijuoti politinių partijų susitarimą dėl migracijos politikos, siekiant pasinaudojant ne tik darbo migracijos teikiamomis galimybėmis, bet ir išvengti kitų valstybių klaidų.